पाएं अपने शहर की ताज़ा ख़बरें और फ्री ई-पेपरडाउनलोड करें
रोहतक. महर्षि दयानंद विश्वविद्यालय के बहुचर्चित उत्तरपुस्तिका घोटाले की जांच को लेकर पुलिस की गंभीरता सवालों के घेरे में है। मामले की जांच कर रही एसआईटी के ज्यादातर सदस्यों का तबादला हो गया है, लेकिन इसके बावजूद टीम का पुनर्गठन नहीं किया गया है। केवल एक थानेदार के भरोसे पूरी जांच-पड़ताल चल रही है।
एक सेवानिवृत, बाकी का तबादला
15 फरवरी को एसपी ने उत्तरपुस्तिका घोटाले की गंभीरता को देखते हुए डीएसपी वीरेंद्र सिंह के नेतृत्व में विशेष जांच टीम का गठन किया। अर्बन एस्टेट थाना प्रभारी जयनारायण वर्मा, एसआई राममेहर, एसआई धर्मबीर, एएसआई हरपाल सिंह व हवलदार पंकज को सदस्य के तौर पर टीम में शामिल किया गया। एक माह पहले डीएसपी वीरेंद्र सिंह का सफीदों तबादला हो गया, जबकि एसआई राममेहर सेवानिवृत हो गए।
निगम चुनाव के बाद अब एएसआई हरपाल सिंह को सांपला व हवलदार पंकज को वापस आर्यनगर चौकी भेज दिया गया है। इसके अलावा, थाना प्रभारी जयनारायण वर्मा दूसरे आपराधिक मामलों व वीआईपी ड्यूटी में व्यस्त रहते हैं। ऐसे में मामले में वांछित रवि जैमिनी, मंजीत व राजेश को पकड़ने की जिम्मेदारी जांच टीम में बचे थानेदार धर्मबीर सिंह पर आ गई है, जो फिलहाल उत्तरपुस्तिका की फोटोकॉपी कराने में व्यस्त हैं।
थानेदार कोर्ट में, फोटोकॉपी प्रक्रिया अटकी
उत्तरपुस्तिका घोटाले में गिरफ्तार झंग कॉलोनी निवासी साहिल गैरा ने द्वारा जेएमआईसी कीर्ति जैन की अदालत में दायर जमानत याचिका पर सुनवाई के लिए सोमवार का दिन तय हुआ। नोटिस मिलने के बाद एसआईटी में बचे एकमात्र सदस्य एसआई धर्मबीर कोर्ट पहुंचे, जहां गैरा के वकील ने सुनवाई से पहले याचिका वापस ले ली। उधर, एसआईटी का एक भी सदस्य न होने के चलते थाने में एमडीयू के पास भेजने के लिए मूल कॉपी की फोटोकॉपी देने की प्रक्रिया बंद रही।
यह है मामला
फरवरी माह में विवि की गोपनीय शाखा की छत पर 2189 उत्तरपुस्तिकाएं खुले में पड़ी मिली। इससे विवि में हड़कंप मच गया। एसपी ने मामले की जांच के लिए विशेष टीम का गठन किया। टीम ने सबसे पहले गोपनीय शाखा के गार्ड यशवंत सिंह, अधीक्षक सुरेंद्र मराठा व क्लर्क सुनील कुमार को गिरफ्तार किया।
इसके बाद निजी इंजीनियरिंग कॉलेजों के दो शिक्षक तेजेंद्र व रवींद्र पुलिस की गिरफ्त में आए। 5 मार्च को पुलिस ने झंग कॉलोनी निवासी साहिल गैरा को दबोचा। वहीं, एक माह पहले प्रेमनगर निवासी विकास दांगी को गिरफ्तार किया गया। पुलिसिया पूछताछ में पता चला कि रवि जैमिनी, मंजीत व राजेश पूरे मामले की अहम कड़ी हैं। उन्हें पुलिस अभी तक गिरफ्तार नहीं कर सकी है।
पूजा खत्री होंगी एसआईटी प्रमुख
पुलिस अधीक्षक विवेक शर्मा का कहना है कि महिला डीएसपी पूजा खत्री को एसआईटी का प्रभारी बनाया गया है। उनकी सहमति से टीम में नए सदस्य जल्द शामिल किए जाएंगे। मामले को लेकर पुलिस पूरी तरह से गंभीर है। साइबर सैल की मदद से वांछित अभियुक्तों को पकड़ने का प्रयास किया जा रहा है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva awa_Deva hin_Deva mag_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn